ถ้าคนใน 500 ปีข้างหน้า มองกลับมาในวันนี้ อะไรจะเป็นเรื่องตลก?
ถ้าบอกว่าคนเมื่อ 500 ปีที่แล้ว ถือว่า “ฟันผุ” เป็นเรื่องที่ดี เพราะแสดงถึงการบริโภคน้ำตาล ซึ่งคนชนชั้นสูงเท่านั้นที่จะเข้าถึง เรื่องดังกล่าว คงเป็นเรื่องตลกของคนสมัยนี้  คนเมื่อ 500 ปีที่แล้ว ไม่แปรงฟัน ไม่อาบน้ำ ไม่มีฟูกให้นอน ไม่มีไฟฟ้า ไม่มีพัดลม ไม่มีตู้เย็นเก็บอาหาร ก็น่าจะเป็นเรื่องตลก  แล้วถ้าคนใน 500 ปีข้างหน้า มองกลับมาในวันนี้ล่ะ? จะมีเรื่องไหนที่ น่าจะเป็นเรื่องตลกสำหรับพวกเขา ลงทุนแมนจะเล่าให้ฟัง
14 ก.ค. 2562

ถ้าคนใน 500 ปีข้างหน้า มองกลับมาในวันนี้ อะไรจะเป็นเรื่องตลก? / โดย ลงทุนแมน
ถ้าบอกว่าคนเมื่อ 500 ปีที่แล้ว
ถือว่า “ฟันผุ” เป็นเรื่องที่ดี
เพราะแสดงถึงการบริโภคน้ำตาล ซึ่งคนชนชั้นสูงเท่านั้นที่จะเข้าถึง
เรื่องดังกล่าว คงเป็นเรื่องตลกของคนสมัยนี้
คนเมื่อ 500 ปีที่แล้ว ไม่แปรงฟัน ไม่อาบน้ำ ไม่มีฟูกให้นอน ไม่มีไฟฟ้า ไม่มีพัดลม ไม่มีตู้เย็นเก็บอาหาร ก็น่าจะเป็นเรื่องตลก
แล้วถ้าคนใน 500 ปีข้างหน้า มองกลับมาในวันนี้ล่ะ?
จะมีเรื่องไหนที่ น่าจะเป็นเรื่องตลกสำหรับพวกเขา
ลงทุนแมนจะเล่าให้ฟัง
ใน 500 ปีข้างหน้า ในตอนนั้นสมองกลจาก AI จะมีความฉลาดที่ล้ำหน้ามนุษย์ไปไกล
มนุษย์จะมีอยู่ 2 ทางเลือกก็คือ
ใช้ประโยชน์จากความฉลาดล้ำของ AI
หรือ อีกทางเลือกก็คือ เราอยู่ภายใต้การควบคุมของ AI
ถ้าเราใช้ประโยชน์จาก AI ในอนาคต มนุษย์จะมีความจำเป็นต้องทำงานน้อยลง
ทุกอย่างจะมีคนคอยช่วยเหลือทั้งหมด
ไม่ว่าจะเป็น การสร้างตึกที่ใช้หุ่นยนต์สร้างโดยอัตโนมัติ
การมีคนงานก่อสร้างตึกเป็นเวลา 3 ปีในตอนนี้ อาจเป็นเรื่องที่ตลก เพราะหุ่นยนต์จะสร้างตึก 50 ชั้น เสร็จได้ภายใน 10 วัน
การแพทย์ ที่ในอนาคตมีเครื่องสแกนร่างกายเรา แล้ววินิจฉัยว่าเราเป็นโรคอะไรได้
การนัดพบแพทย์ต่อคิวรอเป็นชั่วโมงในตอนนี้ จะเป็นเรื่องที่ตลก
แม้แต่การปกครอง
เราจะมีนายกรัฐมนตรีเป็น AI ซึ่งตัดสินใจได้ดีกว่า การมีนายกรัฐมนตรีเป็นมนุษย์ ที่ตัดสินใจถูกบ้างผิดบ้าง จะเป็นเรื่องที่ตลก
ถ้าเรามองในเรื่องการเงิน
การมีหลายสกุลเงินที่เป็นของแต่ละประเทศในวันนี้ อาจเป็นเรื่องตลก
เพราะในวันข้างหน้า ทุกคนจะใช้เงินสกุลเดียวที่ไม่มีอำนาจรัฐเข้ามาควบคุมเงินสกุลนั้น
การก้มมองหน้าจอโทรศัพท์มือถือในวันนี้ที่เราคิดว่าเป็นเทคโนโลยีสุดล้ำ
ใน 500 ปีข้างหน้า ทุกคนจะหัวเราะว่า เรามัวก้มหน้าทำอะไรกัน..
เพราะในยุคนั้น ภาพจะถูกฉายไปที่ตาของแต่ละคน ไม่มีความจำเป็นต้องก้มหน้าอีกต่อไป..
การพิมพ์ ก ไก่ ข ไข่ ในวันนี้ อาจเป็นเรื่องตลก เพราะต่อไปเราคิดข้อความอะไร ข้อความนั้นก็จะไปปรากฏให้เราโดยอัตโนมัติ ไม่ต้องมาเสียเวลาพิมพ์
การเติมน้ำมันรถ จะเป็นเรื่องตลก เพราะในยุคนั้น รถทุกคันใช้พลังงานจากน้ำ แค่เราเติมน้ำ รถจะแยกไฮโดรเจนจากน้ำออกมาเป็นพลังงาน
และ รถที่ใช้ยางวิ่งอยู่บนพื้น ก็น่าจะเป็นเหมือนความคิดที่เรามีต่อ รถม้า ในตอนนี้
ในอนาคต รถทุกคันจะบินได้ หมดปัญหารถติด และจะไม่มีปัญหาเรื่องรถชนกัน เพราะรถทุกคันจะสื่อสารกัน และ หลบเส้นทางแก่กันโดยอัตโนมัติ
ดังนั้น การขับรถมารยาทไม่ดี แล้วมาต่อยกันกลางถนน ก็น่าจะเป็นเรื่องตลก
ใน 500 ปีข้างหน้า การแบ่งเส้นอาณาเขตของประเทศ และต้องขอวีซ่าเดินทางไปสหรัฐอเมริกา ก็คงเป็นสิ่งที่ตลก เพราะในตอนนั้นมนุษย์ทุกคนจะมีสิทธิ์ไปที่ไหนก็ได้บนโลกนี้
เชื้อชาติ สัญชาติ จะถูกผสม จนแยกไม่ออกว่าเราอยู่ประเทศไหน
พ่อเป็นคนรัสเซีย แม่เป็นคนบราซิล แต่ลูกกำลังทำงานอยู่ที่เวียดนาม
ในเวลานั้นประเทศไทย จะมีคนที่มีผมสีบลอนด์ เป็นสัดส่วนมากกว่า 30%
และคำว่า “ฝรั่ง” จะเป็นคำโบราณที่ถูกเลิกใช้ไปในที่สุด
ถ้าเราคิดว่าในอนาคต คนจะพูดภาษาอะไรก็ได้ จะมีตัวช่วยแปลภาษาโดยอัตโนมัติให้แก่ผู้ฟัง อาจจะเป็นสิ่งที่ยังไม่ล้ำพอ
เพราะคนในอนาคต ไม่จำเป็นต้องพูด แค่คิด มันก็จะสื่อสารไปยังผู้ฟังโดยอัตโนมัติ ผ่านเครื่องช่วยสื่อสารที่ต่อกับหัวเรา
ดังนั้น การนัดพูดคุยในร้านกาแฟ ก็จะเป็นสิ่งที่ตลก
เพราะ ในตอนนั้นเราสามารถแลกเปลี่ยนความคิดได้จากทุกที่บนโลก และความเร็วในการแลกเปลี่ยนข้อมูล จะเร็วกว่ามานั่งรอให้อีกฝ่ายหนึ่งพูดจบในปัจจุบัน
และสุดท้าย
สิ่งที่กล่าวมาทั้งหมดในโลก 500 ปีข้างหน้า
อาจเป็นเรื่องตลกเช่นกัน..
เพราะมารู้ตัวอีกทีว่า
มนุษย์กำลังอยู่ในทางเลือกที่ 2
นั่นก็คือ มนุษย์ไม่มีอยู่จริงในตอนนั้น
แต่กำลังใช้ชีวิตอยู่ในโลกสมมติของ AI..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------